SKRIFTLIG FORESPØRGSEL E-0144/02

af Christopher Heaton-Harris (PPE-DE) til Kommissionen

(1. februar 2002)

Om: Ledige stillinger i Kommissionen

Kan Kommissionen oplyse, hvor mange procent det nuværende antal ledige stillinger i Kommissionen udgør af det samlede antal ansatte?

Kan Kommissionen angive tallene for de enkelte generaldirektorater?

Svar afgivet på Kommissionens vegne af Neil Kinnock

(18. marts 2002)

Ved udgangen af 2000 var der 480 ledige stillinger i Kommissionen, hvilket er lig med 2,8 % af det samlede antal faste og midlertidige stillinger i stillingsfortegnelsen i Kommissionens driftsbudget. Det er det laveste tal inden for de seneste seks år, og det er ovenikøbet tæt på de 2 %, som ifølge Kommissionen er det lavest acceptable tal for ledige stillinger på baggrund af de nuværende ansættelsesprocedurer.

Konklusionerne på Reformgruppens omfattende analysearbejde som skulle gøre det muligt for Kommissionen at opnå større overensstemmelse mellem opgaver og personale og dermed sikre en mere effektiv og optimal udnyttelse af ressourcerne bevirkede, at budgetmyndigheden tildelte Kommissionen 400 nye stillinger i 2001 og 317 i 2002. Det er grunden til, at Kommissionen i 2001 og fortsat i 2002 vil stå med et usædvanligt højt antal ledige stillinger. Da der ikke var tilstrækkeligt mange egnede ansøgere på reservelisterne til at besætte disse stillinger med det samme, blev der i 2001 igangsat et stort antal udvælgelsesprøver.

Der skete et mærkbart fald i antallet af ledige stillinger i 2001, idet tallet, som den 1. januar 2001 var på 1 062, var faldet til 660 den 31. december 2001. Dette tal er lig med 3,7 % af det samlede antal faste og midlertidige stillinger på stillingsfortegnelsen i driftsbudgettet, og det ligger under det mål på 695 ledige stillinger, som Kommissionen fastsatte ved begyndelsen af 2001.

Hvad 2002 angår, har budgetmyndigheden som sagt godkendt, at Kommissionen får tildelt 317 nye stillinger, og at 60 midlertidige stillinger bliver ændret til faste stillinger. Herudover er yderligere 25 stillinger blevet oprettet ved at ændre bevillinger til stillinger. Som et resultat heraf er stillingsfortegnelsen i 2002 blevet øget med 302 faste A-stillinger og 100 faste B-stillinger.

Tildelingen af nye stillinger førte til en klar stigning i antallet af ledige stillinger, især i kategori A og B:

>TABELPOSITION>

I 2001 startede Kommissionen 16 udvælgelsesprøver med henblik på besættelse af de ledige stillinger. Målet er især at finde frem til ansøgere med de særlige profiler og den viden, som beskrives af Reformgruppen(1). Yderligere 6-10 udvælgelsesprøver er undervejs eller ved at blive forberedt.

For kategori A's vedkommende vil disse udvælgelsesprøver resultere i 225 egnede ansøgere inden for beskatning, told, revision og personalespørgsmål i første halvdel af 2002. I perioden mellem november 2002 og januar 2003 vil en anden bølge af udvælgelsesprøver medføre 960 egnede ansøgere inden for eksterne forbindelser og støtte til tredjelande, revision, retlige og indre anliggender/civil- og strafferet, bygningsforvaltning samt økonomi, statistik og retlige anliggender.

I kategori B har nyligt afsluttede udvælgelsesprøver resulteret i 410 egnede ansøgere inden for bogføring, finansforvaltning, revision og edb. I første halvår af 2002 vil der være fundet 65 egnede ansøgere inden for told, og i slutningen af 2002 eller begyndelsen af 2003 vil en anden bølge af udvælgelsesprøver resultere i 500 egnede ansøgere inden for personalespørgsmål og finansforvaltning og til besættelse af stillinger som arkivar, dokumentationmedarbejder og korrekturlæser.

Da de fleste af udvælgelsesprøverne vil være afsluttet i 2002, vil antallet af ledige stillinger i stillingsfortegnelsen sandsynligvis være faldet kraftigt ved udgangen af 2002. Kommissionen har selv sat det mål, at der kun skal være 400 ledige stillinger, når ansøgerne fra disse udvælgelsesprøver er blevet ansat (ultimo 2002-primo 2003). Som en midlertidig løsning vil Kommissionen ansætte midlertidigt personale til at besætte de ledige faste stillinger, indtil der kan ansættes kvalificerede ansøgere fra disse udvælgelsesprøver.

En detaljeret oversigt over de ledige stillinger i hvert enkelt generaldirektorat pr. 4. februar 2002 vil blive sendt direkte til det ærede medlem og Parlamentets sekretariat.

(1) Meddelelse fra Kommissionen af 26. juli 2000.